তৃণমূল কাউন্সিলারের দাদাগিরি, মিষ্টির দোকানে সিঙ্গারার সঙ্গে অতিরিক্ত চাটনির দাবিতে কর্মচারিকে মারধর

মনা বীরবংশী, বীরভূম: তৃণমূল কাউন্সিলরের দাদাগিরি (Trinamool Councilor Sheikh Nazir Uddin)। মিষ্টি দোকানে সিঙ্গারা কিনেছিলেন তৃণমূল কাউন্সিলর। সঙ্গে দেওয়া হয়েছিল চাটনি। আরও অতিরিক্ত চাটনি দিতে আপত্তি জানিয়েছিলেন মিষ্টির দোকানের কর্মচারি। আর তাতেই জুটল কাউন্সিলরের চড় থাপ্পর। অভিযুক্ত কাউন্সিলরকে গ্রেফতার করতে হবে। দাবি জানিয়ে জাতীয় সড়ক অবরোধ। ঘটনায় উত্তেজনা। বীরভূমের দুবরাজপুরের ঘটনা।

বীরভূমের (Birbhum) দুবরাজপুর (Dubrajpur) পুরসভার সাত নম্বর ওয়ার্ডের তৃণমূল কাউন্সিলর শেখ নাজির উদ্দিন। এদিন সন্ধ্যায় দুবরাজপুর শহরে একটি মিষ্টির দোকানে সিঙ্গারা কিনতে যান। তিনটে সিঙ্গারা নেন তিনি। সিঙ্গারার সঙ্গে দেওয়া হয়েছিল চাটনি। তবুও তৃণমূল কাউন্সিলর অতিরিক্ত চাটনি দিতে হবে দাবি করে বসে। যদিও তার দাবি মানতে নারাজ মিষ্টির দোকানের কর্মী। সেই অপরাধে এবার রীতিমতো দাদাগিরি তৃণমূল কাউন্সিলরের।

আরও পড়ুন: যাদবপুর বিশ্ববিদ্য়ালয়ে কোনও রাজনৈতিক নেতাদের নিয়ে মিটিং নয়, নির্দেশ হাইকোর্টের

মিষ্টির দোকানের মালিক ও কর্মচারীদের অভিযোগ, অতিরিক্ত চাটনি দিতে না পারায় আমাদের উপর চড়াও হন তৃণমূল কাউন্সিলর। চড় থাপ্পর মারে তৃণমূল নেতা শেখ নাজির উদ্দিন।

মুহূর্তের মধ্যে খবর ছড়িয়ে পড়তে বেরিয়ে আসে এলাকার বাসিন্দারা। দুবরাজপুর থানার সামনে রানীগঞ্জ মোরগ্রাম জাতীয় সড়ক অবরোধ করা হয়। দাবি একটাই। অভিযুক্ত তৃণমূল কাউন্সিলরকে গ্রেফতার করতে হবে।

ইতিমধ্যেই পুলিশ আটক করেছে তৃণমূল কাউন্সিলরকে। প্রায় ঘন্টা দুয়েক পর অবরোধ ওঠে।

শেখ নাজির উদ্দিন তৃণমূল কাউন্সিলর এই প্রথম তার দাদাগিরি এমনটা নয়। এর আগেও দুবরাজপুর গ্রামীণ হাসপাতালে স্বাস্থ্য পরিষেবা গাফিলতির অভিযোগ তুলে চিকিৎসক ও স্বাস্থ্য কর্মীদের উপর হেনস্তার অভিযোগ ওঠে।